Diari Oficial de la Generalitat Valenciana


Sumari del DOGV 3747, del 11-05-2000 (2000/3015)

ACORD de 29 de febrer de 2000, de la Comissió Territorial d'Urbanisme de Castelló, per la qual s'aprova definitivament el pla especial per a la creació de patrimoni municipal de sòl per a via de comunicació entre l'Alcora i la CV-16, en allò que el document determina per al terme municipal de l'Alcora.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3747

Data del DOGV
:   11-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3015


Data del document
:   29-02-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 29 de febrer de 2000, de la Comissió Territorial d'Urbanisme de Castelló, per la qual s'aprova definitivament el pla especial per a la creació de patrimoni municipal de sòl per a via de comunicació entre l'Alcora i la CV-16, en allò que el document determina per al terme municipal de l'Alcora. [2000/X3015]
  
Vist l'expedient que fa referència al pla especial per a la creació de patrimoni municipal de sòl per a via de comunicació entre l'Alcora i la CV-16, del municipi de l'Alcora, i de conformitat amb els següents,
  
Antecedents
  
Primer. El Plenari de l'Ajuntament de l'Alcora, en la sessió del dia 18 de desembre de 1997, va acordar exposar al públic el projecte de pla especial per a la creació de patrimoni municipal de sòl per a via de comunicació entre l'Alcora i la CV-16 en sòl no urbanitzable, per mitjà dels edictes inserits en el DOGV núm. 3.160, de 13 de gener de 1998, i en el periòdic Levante-EMV de 31 de desembre de 1997. Durant l'esmentat període d'exposició pública van haver-hi quatre al·legacions i es aprovar provisionalment el document el 2 de novembre de 1999.
  
Segon. El projecte consta de memòria informativa, memòria descriptiva, relació de béns afectats i plànols tant del Pla General de l'Alcora com de les normes subsidiàries de Sant Joan de Moró, on s'estableix sobre el planejament vigent la reserva de sòl i plànols d'ocupació amb descripció de les parcel·les afectades.
  
Tercer. L'objecte del pla especial és la creació d'una reserva de sòl que possibilitarà l'obtenció a favor del patrimoni públic dels terrenys necessaris per a la creació d'un nou vial de comunicació entre els termes de l'Alcora i Sant Joan de Moró a fi de donar un servei alternatiu a la CV-16 en aquest tram. Els terrenys en què s'estableix aquesta nova reserva de sòl no canvien de classificació i es mantenen en la categoria que en cada cas corresponga.
  
Quart. El 10 de febrer de 2000, es va rebre informe de l'Oficina del Pla de Carreteres de la Conselleria d'Obres Públiques, Urbanisme i Transports, en què s'indiquen els següents punts:
  
«S'hauria de disposar de cartografia actualitzada que identificara la realitat i característiques actuals de la zona.
  
És important definir la funció que s'adscriu a la via, amb el fi d'adoptar els criteris de traçat oportuns i realitzar la reserva de sòl corresponent.
  
És necessari tenir definit el traçat que es pretenga, almenys en l'avantprojecte, atenent especialment les connexions i/o interseccions de la via que es proposa amb la xarxa viària que hi ha, seccions tipus, vials de servei, etcètera. Així mateix, qualsevol disseny adoptat hauria de justificar-se d'acord amb la capacitat d'aquestes i tenint en compte criteris de seguretat vial.
  
La reserva de sòl disposada en l'encontre de la via amb la CV-190 inclou terrenys urbans, consolidats parcialment, amb la qual cosa se n'hauria de replantejar la ubicació.
  
El vial creua l'embassament de Maria Cristina i un dels marges limita amb el riu Alcora. Cal estudiar convenientment les solucions que s'han d'adoptar en aquests trams prèviament a la reserva de sòl.»
  
Fonaments de dret
  
Primer. La tramitació ha sigut correcta en compliment del que estableix l'article 38 i següents de la Llei 6/1994, de 15 de novembre, Reguladora de l'Activitat Urbanística, d'ara endavant la LRAU.
  
Segon. La documentació està completa, segons es desprèn de l'article 24, en relació amb el 27 de la LRAU.
  
Tercer. L'article 12.E de la LRAU preveu la possibilitat que es puguen formular plans especials que en desplegament, complement o, fins i tot, modificació del planejament general, complisquen, entre d'altres, la funció de crear reserves de sòl dotacional. Segons l'article 24 de la LRAU, aquests plans especials es formalitzaran per mitjà dels documents més adequats al seu objecte específic i s'hauran de redactar amb el mateix o més detall que el planejament que complementen o modifiquen. D'altra banda, l'article 11 de la LRAU indica que els plans podran preveure i ordenar reserves de sòl dotacional en sòl no urbanitzable.
  
El pla especial tramés per l'Ajuntament de l'Alcora es fonamenta en aquests preceptes legals, ja que estableix aquesta reserva de sòl dotacional.
  
Quart. No obstant això, i respecte a les objeccions realitzades per l'Oficina del Pla de Carreteres de la COPUT, cal indicar que estem davant d'un instrument que únicament preveu la reserva de sòl per a possibilitar la futura execució d'una obra pública que haurà de contenir els preceptius informes tant mediambientals com relatius a les condicions de connexió amb l'actual CV-16 i a la afectació sobre el domini públic hidràulic que es produeix amb l'embassament de Maria Cristina i el barranc del riu Alcora.
  
D'aquesta manera el present document no prejutja la idoneïtat tècnica del traçat ni la necessitat que estiguen continguts tots els terrenys necessaris a fi de possibilitar l'ocupació quan es confirme el traçat i afectacions concretes del nou vial. És, per això, que si es produeixen noves afectacions sobre propietats no contingudes en aquest document hauran de considerar-se en un nou procediment que regularitze amb major exactitud la totalitat de parcel·les afectades.
  
Així les coses, i sense perjudici que s'haurà de redactar un projecte tècnic de l'obra pública que haurà de contenir la conformitat de tots els organismes sectorials implicats, i sobre els quals sí que tindran transcendència, en els aspectes de les respectives competències, les formulacions degudes a l'informe de l'organisme titular en matèria de carreteres, no hi ha inconvenient a l'aprovació definitiva del document.
  
Cinqué. Tanmateix, sí que cal indicar que atès que l'organisme instructor de l'expedient i promotor de l'actuació és l'Ajuntament de l'Alcora, i ja que excedeix de les competències establertes en l'article 35 de la LRAU la modificació de determinacions de plans aliens al terme municipal sobre el qual són competents, i no hi ha constància que s'haja constituït l'entitat comarcal que poguera assumir les competències entre ambdós, en desenvolupament de les previsions de l'article 35.2, és procedent que «la Generalitat dispose solucions intermunicipals als problemes urbanístics que així ho requeresquen», com en aquest cas, i en concret aprovar independentment el pla per a cada municipi en les determinacions que siguen competència seua.
  
D'aquesta manera, s'entén que per al present document serà possible atorgar l'aprovació definitiva parcial establerta en l'article 41 de la LRAU, en el qual s'estableix que «quan les objeccions a l'aprovació definitiva afecten àrees o determinacions tan concretes que, prescindint-ne, el pla es puga aplicar amb coherència, aquest s'aprovarà definitivament tret de la part objecte d'objeccions, que quedarà en suspens fins la rectificació en els termes esmentats per la resolució d'aprovació».
  
Així les coses es podrà atorgar l'aprovació definitiva en la part que dóna al municipi de l'Alcora, i atès que no consta que haja sigut tramitat el pla especial per l'Ajuntament de Sant Joan de Moró, no es podrà aprovar el document en allò que afecte aquest terme municipal, per la qual cosa la Generalitat no es podrà pronunciar sobre les determinacions que afecten el municipi de Sant Joan de Moró fins que aquest tramite i trameta el document, de conformitat amb el que estableixen l'article 38 i següents de la LRAU.
  
Sisé. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial, dictamen que en el cas de municipis de menys de 50.000 habitants, tindrà directament efectes de resolució executòria.
  
D'acord amb tot això, la Comissió Territorial d'Urbanisme de Castelló acorda:
  
Aprovar definitivament el pla especial per a la creació de patrimoni municipal de sòl per a via de comunicació entre l'Alcora i la CV-16 en allò que el document determina per al terme municipal de l'Alcora.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 29 de febrer de 2000.- El secretari de la Comissió Territorial d'Urbanisme: Fernando Renau Faubell.